b'\n_START_ARTICLE_\n\xc4\x90ulovac\n_START_SECTION_\nZemljopis\n_START_PARAGRAPH_\nNa podru\xc4\x8dju op\xc4\x87ine prostiru se ju\xc5\xbeni obronci Bilogore i zapadni obronci Papuka. Te\xc4\x8de rijeka Ilova, ima mnogo vodotoka i izvora. Velike povr\xc5\xa1ine su pod \xc5\xa1umom. Naj\xc4\x8de\xc5\xa1\xc4\x87e vrste su: obi\xc4\x8dna bukva, hrast kitnjak, obi\xc4\x8dni grab, bagrem i crna joha. Nema industrijskih postrojenja pa su okoli\xc5\xa1 i zrak \xc4\x8disti.\n_START_SECTION_\nUprava\n_START_PARAGRAPH_\nNa\xc4\x8delnik je Drago Hodak. Zamjenici na\xc4\x8delnika je Tuna Ivi\xc4\x87 Dan op\xc4\x87ine je na blagdan Duhova.\n_START_SECTION_\nPovijest\n_START_PARAGRAPH_\nOvaj kraj bio je slabo naseljen u pro\xc5\xa1losti. Krajem 6. i po\xc4\x8detkom 7. stolje\xc4\x87a naselili su se Slaveni. O tome svjedo\xc4\x8de srednjovjekovni lokaliteti. U 17. stolje\xc4\x87u dogodila se turska okupacija. Turci su naselili Srbe po selima. Uglavnom su se bavili sto\xc4\x8darstvom. Nakon protjerivanja Turaka, na ovo podru\xc4\x8dje dolazi plemi\xc4\x87ka obitelj Jankovi\xc4\x87, koja poziva na naseljavanje opustjelih sela. Pozivu se odazivaju \xc4\x8cesi, Austrijanci, Nijemci, Ma\xc4\x91ari. \xc4\x90ulovac je nastao 1852. pod nazivom Gjulaves, gdje su se nastanile njema\xc4\x8dke i ma\xc4\x91arske obrtni\xc4\x8dke obitelji. Ovim krajem pro\xc5\xa1la je \xc5\xbeeljezni\xc4\x8dka pruga od ma\xc4\x91arskog grada Bar\xc4\x8da do Daruvara, 1885. Par godina kasnije otvorena je pilana. Sjekle su se \xc5\xa1ume u velikim koli\xc4\x8dinima i izvozilo drvo. Nakon II. svjetskog rata, \xc4\x90ulovcu je promijenjeno ime u Miokovi\xc4\x87evo, koje je bilo do 1990., otkada se mjesto ponovno zove \xc4\x90ulovac. _NEWLINE_Za vrijeme Domovinskog rata, vo\xc4\x91ene su borbe. Mjesto je bilo pod srpskom vla\xc5\xa1\xc4\x87u, uni\xc5\xa1tena je katoli\xc4\x8dka crkva, ubijeno je na desetke civila. Dana 12. prosinca 1991., 127. viroviti\xc4\x8dka brigada po\xc4\x8dela je s borbenim djelovanjem du\xc5\xbe crte obrane s ciljem osloba\xc4\x91anja okupiranih sela na smjeru Slavonska Pivnica - \xc4\x90ulovac i na smjeru Jasena\xc5\xa1 - \xc4\x90ulovac. Oslobodila je kotu Budim, sela Korna\xc5\xa1, Staru Krivaju i Veliku Klisu. Neprijatelj je potisnut prema Papuku i selu \xc4\x90ulovac. Nadalje, 15. prosinca 127. viroviti\xc4\x8dka brigada osloba\xc4\x91a sela Donje i Gornje Cjepidlake, \xc4\x90ulovac i Nova Krivaju, te se u selu Katinac spaja s hrvatskim snagama koje napreduju iz smjera Daruvara i Grubi\xc5\xa1nog Polja. Sljede\xc4\x87e godine, dopu\xc5\xa1tenjem hrvatskih vlasti, doselili su Hrvati s Kosova iz Letnice i Janjeva.\n_START_SECTION_\nGospodarstvo\n_START_PARAGRAPH_\n\xc4\x90ulovac je mala nerazvijena op\xc4\x87ina, mjesto samo kao i sela koja su u op\xc4\x87ini \xc4\x90ulovac._NEWLINE_Najzna\xc4\x8dajniji gospodarski subjekti su vinogradi Badel-1862, s oko 150 ha vinograda, uglavnom gra\xc5\xa1evine te ne\xc5\xa1to rajnskog rizlinga i chardonea. Treba spomenuti Hrvatske \xc5\xa1ume koje gospodare \xc5\xa1umama Papuka i Bilogore, te koji su zna\xc4\x8dajan proizvo\xc4\x91a\xc4\x8d drvene mase. Nakon Domovinskog rata uga\xc5\xa1en je pogon GAJ Slatina koji je proizvodio sirovinu za namje\xc5\xa1taj, potom vo\xc4\x87arsku i povrtlasku drvenu ambala\xc5\xbeu (gajbe). Valja napomenuti da je u tim pogonima radilo nekada i 300-tinjak radnika, a nakon Domovinskog rata i do 100 zaposlenika. Na podru\xc4\x8dju \xc4\x90ulovca je radio kamenolom koji je isto tako zatvoren. U novije vrijeme se pojavljuju obiteljska poljoprivredna gospodarstva, nekoliko malih privatnih tvrtki. _NEWLINE_Svakako treba spomenuti projekt izgradnje bio elektrane koji bi trebao za\xc5\xbeivjeti ove dane.'